**Comunicat de presă**

***Luigi* *Ferdinando* *Marsigli* *şi Principatele Române în epoca lui Constantin* *Brâncoveanu***

**conferinţă la Institutul Român de Cultură şi Cercetare Umanistică de la Veneţia**

Institutul Român de Cultură şi Cercetare Umanistică de la Veneţia, cu ocazia comemorării a trei sute de ani de la moartea domnitorului Ţării Româneşti, Constantin Brâncoveanu (1688–1714), are plăcerea de a invita publicul italian, mai ales cel interesat de cultura, istoria şi patrimoniul cultural al Europei Central‒Răsăritene, să cunoască mai bine o personalitate care, la sfârşitul secolului al XVII-lea şi începutul secolului al XVIII-lea, s-a aflat în prim-planul evenimentelor politice, diplomatice şi militare ce au marcat istoria Sud‒Estului european. Institutul propune, astfel, o conferinţă care va prezenta figura principelui Constantin Brâncoveanu şi diplomaţia română a epocii prin prisma scrierilor eruditului nobil bolognez Luigi Ferdinando Marsigli, ofiţer al armatei habsburgice angajat, în răstimpul 1684‒1688, pe frontul ungar şi transilvănean împotriva trupelor Imperiului Otoman. Conferinţa susţinută de Prof. Andrea Gardi (Universitatea din Udine), se intitulează «***Luigi* *Ferdinando* *Marsigli* *şi Principatele Române în epoca lui Constantin* *Brâncoveanu*»** şi se va desfăşura **joi, 18 decembrie 2014, la orele 17,30, în sala „Marian Papahagi” a Institutului Român de Cultură şi Cercetare Umanistică de la Veneţia.**

Andrea Gardi, conferenţiar universitar doctor titular la Universitatea din Udine, specializat în istorie premodernă şi modernă, unul dintre cercetătorii italieni cu studii şi publicaţii solide privitoare la Istoria Europei Răsăritene din veacurile XVII‒XVIII, va prezenta comunicarea sus-menţionată, întemeiată pe informaţii noi care provin din fondul *Marsigli* conservat la Biblioteca Universitară din Bologna. Curiozitate naturală a lui Luigi Ferdinando Marsigli, abordarea sa tipică cercetătorului responsabil, dotat cu un acut simţ critic, bazându-se pe izvoare şi pe cunoaşterea directă a evenimentelor descrise în scrierile sale, l-au determinat pe acesta să-l contacteze pe Constantin Cantacuzino, unchi al domnitorului Constantin Brâncoveanu, mare dregător şi consilier de încredere pentru afacerile de politică externă. Atât Marsigli, cât şi Cantacuzino nutreau un interes comun pentru trecut, ambii încercau să perceapă şi să înţeleagă evoluţia evenimentelor politice şi militare din cea de-a doua jumătate a secolului al XVII-lea pe temeiul învăţămintelor istoriei, începând cu Antichitatea clasică şi mergând până la faptele memorabile ale monarhilor şi condotierilor Renaşterii târzii.

Evenimentul este organizat de Institutul Român de Cultură şi Cercetare Umanistică de la Veneţia. Intrarea este liberă.

Pentru informaţii suplimentare:

INSTITUTUL ROMÂN DE CULTURĂ ŞI CERCETARE UMANISTICĂ

Palazzo Correr ‒ Cannaregio 2214 (Campo Santa Fosca)

30121 Veneţia (VE), ITALIA

Tel. +39.041.524.2309

www.icr.ro/veneţia/